KCE คาดกำไรขั้นต้น 3Q/58 ทำนิวไฮแนะนำซื้อราคาเป้าหมาย 63.00 บาท
KCE คาดกำไรหลักไตรมาส 3/58 เพิ่มขึ้นสดใส 23% เทียบช่วงเดียวกันของปีก่อนและ 19% เทียบไตรมาสก่อนหน้า เป็น 596 ล้านบาท คงคำแนะนำ ซื้อ และราคาพื้นฐานไว้ที่ 63.00 บาท ซึ่งประเมินด้วย P/E ปี 59 ที่ 13 เท่า
14 ต.ค. 2558

บล.ดีบีเอสฯ ระบุในบทวิเคราะห์ (14 ต.ค.) ว่า บริษัท เคซีอี อีเลคโทรนิคส์ จำกัด (มหาชน) หรือ KCE คาดกำไรหลักไตรมาส 3/58 เพิ่มขึ้นสดใส 23% เทียบช่วงเดียวกันของปีก่อนและ 19% เทียบไตรมาสก่อนหน้า เป็น 596 ล้านบาท อย่างไรก็ตามกำไรสุทธิกลับลดลง 9% เทียบช่วงเดียวกันของปีก่อนแต่เพิ่มได้ 13% เทียบไตรมาสก่อนหน้า
สาเหตุที่ลดลงเทียบช่วงเดียวกันของปีก่อนเพราะฐานไตรมาส 3/57 มีการบันทึกรายได้จากการเรียกร้องค่าชดเชยประกัน 126.5 ล้านบาท แต่ ไตรมาส 3/58 ไม่มี ส่วนการดำเนินงานที่ดีในไตรมาส 3/58 เกิดจากการใช้กำลังการผลิตโรงงานแห่งใหม่ที่สูงขึ้น และเงินบาทที่อ่อนค่า อัตรากำไรขั้นต้นไตรมาส 3/58 ทำสถิติสูงสุดใหม่ที่ประมาณ 32% เทียบกับไตรมาสก่อนหน้าที่ 30.8%
อย่างไรก็ตามสัดส่วนค่าใช้จ่ายขาย-บริหารเทียบกับรายได้เพิ่มขึ้นเป็น 12.9% ในไตรมาส 3/58 เทียบกับไตรมาสก่อนหน้าที่ 12.6% เพราะมีผลขาดทุนอัตราแลกเปลี่ยนและการจ่ายค่าปรับภาษี ซึ่งเกิดขึ้นเพียงครั้งเดียว เราคาดว่าอัตรากำไรที่ทำได้สูงและการเติบโตกำไรยังจะเพิ่มขึ้นได้อีก เนื่องจากการใช้การใช้กำลังการผลิตโรงงานแห่งใหม่ที่สูงขึ้น และเงินบาทที่อ่อนค่า รวมทั้งประสิทธิภาพการควบคุมต้นทุนที่ดีขึ้น
อัตราการใช้กำลังการผลิตมาถึง 70% ใน ไตรมาส 3/58 ด้วยอัตราของเสียที่อยู่ในเกณฑ์ยอมรับได้ ส่วนการย้ายโรงงานเก่ามายังโรงงานใหม่ (เฟส 2) ขณะนี้คืบหน้าแล้ว 80-90% และคาดว่าจะครบ 100% ได้ในไตรมาส 4/58 หลังจากย้ายโรงงานสำเร็จแล้ว โรงงานเก่าจะถูกปิดลง มีข้อดีคือ สามารถประหยัดได้ 35 ล้านบาทต่อไตรมาส (ในไตรมาส 4/58  ประหยัดได้ 20 ล้านบาท) ส่วนการขยายไปเฟส 3 คาดว่าจะเริ่มไตรมาส3/59 หลังจากเฟส 1 และ 2 มีการใช้กำลังการผลิตเต็มแล้ว และคาดว่าพอถึงปี 60 แผนการขยายจะแล้วเสร็จทั้งหมด และคาดว่าผลผลิตที่ได้จะสามารถตอบสนองความต้องการที่ยังมีการเติบโตในตลาดโลกได้เป็นอย่างดี คงคำแนะนำ ซื้อ และราคาพื้นฐานไว้ที่ 63.00 บาท ซึ่งประเมินด้วย P/E ปี 59 ที่ 13 เท่า
 